  Виталий Пронин Россиысь Библиотекая ассоциация (РБА) Культурая министерствоен валче туэ кыкетӥзэ ортчытэ «Арлэн библиотекарез - 2014» конкурс. Отчы пырисько быдэс странаысь тужгес устоосыз библиотекарьёс.Конкурс ортче куинь люкетлэсь. Конкурсэ пыриськыны мылкыд карисьёс пӧсьтолэзе но гудырикошконэ лэзизы асэнызы тодматон (ужамзэс, проектъёссэс, вормонъёссэс... ) Жюри бырйиз ини 20 финалистъёсты. Нош куинетӥ люкетаз пыриськыны кулэ калык. Россиысь библиотекая ассоциацилэн сайтаз пырыса, котькудӥз аслэсьтыз куаразэ сётыны быгатэ кельшем библиотекарьлы.Табере тужгес шумпоттӥсез. Та конкурсэ пыриське Алнаш ёросысь Байтэрек библиотекаен кивалтӥсь Алевтина Тарасова.- Та конкурсэ пыриськыны дэмлаз азьвыл ӵош ужам эше Ольга Новикова. Мон малпай кужымме эскерыны, малы ке шуоно туж яратӥсько ужме. Библиотекарь луыса тыршисько ини 26-тӥ арзэ. Малпасько, библиотекарьлы уг яра лыдӟисьёсызлэсь бере кыльыны. Со котькытчы вутскись, котьмае тодыны тыршись луыны кулэ, туала амалъёсты ужаз кутыны мед быгатоз. Библиотекарь - со чеберлыкез но тодон-валанэз калыке вӧлмытӥсь адями, - шуэ Алевтина Викторовна.Москваысь дунъясьёс Алевтина Тарасовалэсь ужамзэ но «Мон - библиотекарь» эссезэ устоен лыдъязы. Озьы финалэ, 20 вормисьёс пӧлы, шедиз Алнаш ёросысь удмурт библиотекарь но. Али 20 устоез пӧлысь вормисез быръён мынэ Интернет пыр куара сётон амалэн. Асьмеос но, гажано лыдӟисьёс, Алевтина Тарасова понна куарамес сётыны быгатӥськом, Россиысь библиотекая ассоциацилэн сайтаз (www.rba.ru) пырыса. «Арлэн библиотекарез» конкурсын вормись данъямын луоз Москваын коньывуон толэзе. Туж умой луысал отчы мынысал ке удмурт библиотекарь.Галина Семёнова Туспуктӥз Владимир Беломорских Теги: Библиотека конкурс  